Heidi Ruud Ellingsen

Heidi Ruud Ellingsen (født 1985) er en norsk skuespiller, danser og sanger, utdannet ved Bårdar Akademiet i Oslo. 

Hun er kjent for sine roller i en rekke musikaler og teaterstykker, og hun har spilt i tv-serier som Hjem og 100 Code. Hun scenedebuterte i 2006 og slo gjennom i 2008 da hun vant NRK-konkurransen Drømmerollen. 

Hun ledet Melodi Grand Prix 2019 sammen med Kåre Magnus Bergh. 

 Tidlig liv og utdanning 
Heidi Ruud Ellingsen vokste opp i Narvik. I barne- og ungdomsårene var hun elev ved Narvik kulturskole, der hun fikk undervisning i dans, sang og musikk, blant annet fiolin. Hun medvirket i flere av kulturskolens større sceniske produksjoner, blant annet miljømusikalen La skogen leve (1993).Åshild Rølvåg: «Effektfull musical», Fremover, 4. juni 1993. Hun deltok også i den lokale musikaloppsetningen Viktoria Cats (2001), der hun spilte rollen som Bombalurina.Viktoria Cats, Dance in Narvik, publisert 5. mai 2019.

I 2003 medvirket hun i kulturskolens 50-årsjubileumskonsert, og samme år deltok hun i forestillingen Stjerner på Plakaten, basert på musikalen A Chorus Line.Fiona Jane Ellingsen: Come Dance with Me! The history of theatrical dance in Narvik, 2022, ISBN 978-82-303-5604-3, s. 228. I sitt siste år ved kulturskolen medvirket hun i produksjonen Peter og Ulven (2004).Programhefte: Peter og Ulven, åpningsforestilling Vinterfestuka 2004, Folkets Hus, Narvik, 6. mars 2004.

Ellingsen har senere uttalt at erfaringene fra Narvik kulturskole, særlig arbeidet med tverrfaglige musikalproduksjoner, var avgjørende for at hun valgte å satse på en profesjonell karriere innen musikkteater. 

 Karriere 
 Utdannelse og debut 
miniatyr|Heidi Ruud Ellingsen etter å ha vunnet finalen i NRKs TV-produksjon «Drømmerollen», 20. november 2007. Heidi med Jonas Digerud (v) og Kåre Conradi (h), og ballettpedagog Fiona Jane Ellingsen. 
Ellingsen gikk musikkteaterlinjen ved Bårdar Akademiet i 2004–2006 og debuterte i 2006 i stykket Spelemann på taket på Oslo Nye Teater. Året etter fikk Ellingsen rollen som Kathy Selden i musikalen Singin’ in the Rain i konkurranse med syv andre kvinner i tv-talentshowet Drømmerollen på NRK1. «Du er en stor musikalartist», sa jurymedlem Svein Sturla Hungnes etter kåringen. 

Musikalen hadde premiere på Oslo Nye Teaters hovedscene 30. januar 2008.

 Scenekarriere 
Etter at stykket var ferdig våren 2008, gikk Ellingsen over i hovedrollen som Sol i storsatsningen Sol av Isfolket, basert på Margit Sandemos tre første bøker i Sagaen om Isfolket. Hennes mannlige motspiller var Paul Ottar Haga.

Ellingsen har også spilt rollen som Cosette i musikalen Les Misérables på Oslo Nye Teater, og deretter Spring Awakening. Høsten 2010 ble hun fast ansatt på Det Norske Teater og hadde hovedrollen Mary i Den hemmelege hagen. Hun var ansatt ved teateret i fem år og medvirket i diverse forestillinger, blant annet Enron, Eg elskar deg, du er heilt perfekt, men burde du ikkje …, Tonje Glimmerdal, Spelemann på taket og Rytmar frå verdsrommet.
miniatyr|Heidi Ruud Ellingsen i tittelrollen som Mary Poppins ved Folketeatret i Oslo, 2015.
I 2013 spilte Ellingsen hovedrollen som Unn den Fagre i den årlige vikingmusikalen Herøyspelet Kongens Ring sammen med blant andre Nils Ole Oftebro og Anette Hoff. Samme år spilte Ellingsen en av hovedrollene i Lady Arbuthnott – frua på Elverhøy, et norsk musikkspill av Stig Nilsson. Der hadde hun rollen som Karen Løseth. Sommeren 2014 og 2015 hadde hun rollen som Solveig i Peer Gynt på Gålå, regissert av Erik Ulfsby. Senere har hun også samarbeidet med Arve Tellefsen og Kjetil Bjerkestrand med musikken fra forestillingen.

I 2015 spilte hun hovedrollen i Mary Poppins på Folketeatret i Oslo, og ble tildelt Musikkteaterprisen for sin innsats. Våren 2016 spilte hun i Den hellige Johanna fra Slaktehusene av Bertolt Brecht, regissert av Angelina Stojcevska på Teatret Vårt i Molde.

Høsten 2018 spilte hun hovedrollen i Flashdance på Chateau Neuf i Oslo.

Høsten 2023 spilte hun den ene av de to hovedrollene i musikaloppsetningen av Moulin Rouge på Chateau Neuf i Oslo, med Sondre Lerche i den andre hovedrollen. NRKs anmelder mente at det var Ruud Ellingsen som bar hele forestillingen, og skrev om hennes rolleprestasjon:«Svaret på alt som glitrer i denne forestillingen, heter Heidi Ruud Ellingsen.» «For Heidi Ruud Ellingsen synger de andre gode, og hun spiller de andre gode. Fra det øyeblikket hun kommer på scenen, finner forestillingen sin form, den flyter, energien er på plass og laget er komplett.»

 Film og TV 
I 2012 spilte hun Oda i NRKs dramaserie Hjem. Hun spilte også i den svensk-amerikanske HBO-serien 100 Code, som hadde premiere i 2015.

I mars 2019 var hun programleder for Melodi Grand Prix 2019 på NRK1 sammen med Kåre Magnus Bergh.

Hun hadde rollen som Svarta Bjørn i spillefilmen Sulis 1907, som hadde premiere høsten 2023. Hun medvirker også i spillefilmen Konvoi, regissert av Henrik Martin Dahlsbakken, med kinopremiere 25. desember 2023. For filmen ble hun nominert til Amandaprisen 2024 i klassen beste skuespiller i en birolle.

 Solistoppdrag 
Ruud Ellingsen har dessuten medvirket som solist på konserter med blant annet Kongelige norske marines musikkorps, Forsvarets Stabsmusikkorps, Oslo-Filharmonien, Sandvika Storband og Sandefjord Storband. 

 Stemmeskuespiller 
I 2008 debuterte hun som stemmeskuespiller med en rolle i Disko-ormene som hadde premiere i Norge i februar 2009. Siden da har hun gitt stemme til en rekke serier og filmer, blant dem animasjonsfilmen Istid 4: Kontinenter på avveie. 

 Privatliv 
Ellingsen er samboer med skuespiller Mads Ousdal, og paret har to barn.

 Utdannelse 
 Narvik musikk- og kulturskole
 Talenter i nord, talentsamling i musikk, dans og drama 2001–2003
 Bårdar Akademiet, musikkteaterlinjen 2004–2006

 Roller 
 På scenen 
 2006: Peer Gynt (i Giza)
 2007: Spelemann på taket ved (Oslo Nye Teater) – danser/understudy
 2008: Singin' in the Rain ved (Oslo Nye Teater) – Kathy Selden
 2009–2012: Sol av Isfolket ved (Valdres friluftsteater) – Sol
 2009: Trollkoden (Gålå) – Solveig
 2009: Les Misérables (Oslo Nye Teater) – Cosette
 2009: Nordaførr (Nordland Teater) – Maja
 2010: Spring Awakening ved (Oslo Nye Teater) – Thea
 2010: Den hemmelige hagen ved (Det Norske Teatret) – Mary Lennox
 2011: Enron
 2011: Eg elskar deg, du er heilt perfekt, men burde du ikkje… (Det Norske Teatret)
 2011: Gjøglaren (Det Norske Teatret) – Giovanni
 2013: Lady Arbuthnott – frua på Elverhøy – Karen Lønseth
 2013: Herøyspelet Kongens Ring – Unn den fagre
 2013: Tonje Glimmerdal (Det Norske Teatret) – Tonje Glimmerdal
 2014: Spelemann på taket (Det Norske Teatret) – Hodel, en av Tevjes tre døtre
 2014: Dei to systrene (Riksscenen) – Villniss kompani
 2014–2015: Peer Gynt (Gålå) – Solveig
 2015: Rytmar frå verdsrommet (Det Norske Teatret) – Mikkmikk Aggen
 2015: Mary Poppins (Folketeateret) – Mary Poppins
 2015: Den hellige Johanna fra slaktehusene (Teatret Vårt) – Johanna
 2018: Flashdance (Chateau Neuf) –  Alex
 2019: Solveig; …peer aspera ad astra (eget kompani) – Solveig 
 2020–2023: Så som i himmelen ved Oslo nye teater – Lena 
 2023: Moulin Rouge! ved (Chateau Neuf) – Cabaretstjernen Satine
 2025: Peer Gynt – Solveig (Kulturfestivalen Peer Gynt)
 2025: Olav den Heldige – Ranes hemmelighet – Frøya (De Heldige AS)
 2023–2025: Drømmen om en hvit jul (Riksteatret / Statsteatret)

 Film og TV 
 : Disko-ormene (animasjonsfilm) – (stemmerolle)
 : Hjem (NRK1) – Oda
 : Istid 4: Kontinenter på avveie (animasjonsfilm) – Fersken (stemmerolle)
 : 100 Code (HBO) – Charlie
 : Sulis 1907 (spillefilm) – rollen som Svarta Bjørn
 2023: Konvoi (spillefilm) – Telegrafist Ragnhild

 Priser 
 Narvik Guttekors stipend for sin innsats i byens kulturliv 2004«Fikk Narvik Guttekors stipend», Fremover, 21. desember 2004.
 Coop Nords kulturpris 2006
 Svarta Bjørn ærespris
 Narvik kommunes kulturpris sammen med kordirigent Marit Lamvik 2008«Heidi og Marit vant», Fremover, 11. desember 2008.
 Sparebanken Narviks ærespris 2008«Fikk Sparebankens ærespris», Fremover, 5. november 2008.
 Musikkteaterprisen 2015
 Musikkteaterprisen 2018
 Nominert til Amandaprisen 2024 i klassen beste skuespiller i en birolle for Konvoi

 Referanser 

 Eksterne lenker 



Kategori:Norske sangere
Kategori:Norske dansere
Kategori:Norske skuespillere
Kategori:Norske TV-programledere
Kategori:Programledere for Melodi Grand Prix
Kategori:Deltakere i Stjernekamp
Kategori:Programledere for NRK TV
Kategori:Personer fra Narvik kommune